એકાદ વર્ષ અગાઉ પણ શહેરમાં રખડતા ઢોર મુદ્દે ઉહાપોહ થયો હતો. વિપક્ષે પણ સામાન્ય સભામાં આ મુદ્દો ઉઠાવ્યો હતો ત્યારે પાલિકાના શાસકોએ ખડસુપા પાંજરાપોળ સાથે સંયુક્ત નીતિ બનાવવાની જાહેરાત કરી હતી. આ નીતિ અંતર્ગત પાંજરાપોળમાં શેડ બનાવી શહેરના રખડતા ઢોરને ત્યાં ડબ્બે કરવાની વાત હતી. આ માટે ઢોરનો નિભાવખર્ચ આપવાની તૈયારી પણ બતાવાઈ હતી અને સને 2017-18ના બજેટમાં 10 લાખ રૂપિયાની ફાળવણી પણ કરાઈ હતી. જોકે આ મુજબ પાંજરાપોળ સાથે કોઈ સંયુક્ત નીતિ બની નથી. પાંજરાપોળના સૂત્રોના જણાવ્યા મુજબ આવી કોઈ નીતિ અંગે પાલિકાએ વાતચીત કરી નથી અને સમસ્યા યથાવત રહી છે. આખાય શહેરમાં રખડતા ઢોર ફાવે તેમ વિહરી રહ્યા છે, વાહનચાલકોને ભયભીત કરી રહ્યા છે છતાં પાલિકા ડબ્બે કરતી ન હતી. રવિવારે આખલાની અડફેટે આવી જતા શહેરની એક વૃદ્ધ મહિલા સરોજબેન કંસારાનું મૃત્યુ થતા રખડતા ઢોરની સમસ્યા શહેરભરમાં આજે પુન: ટોક ઓફ ધ ટાઉન બની છે. પાલિકામાં પણ સોમવારે પ્રમુખ અલકાબેન દેસાઈ, સીઓ રમેશ જોષી સહિતના અગ્રણીઓની તાકિદની બેઠક સવારે મળી હતી અને તુરંત ઢોરને પકડવાની કામગીરી શરૂ કરવાનો નિર્ણય લેવાયો હતો.